Агенцијата за заштита на правото на слободен пристап до информациите од јавен карактер врз основа на член 109 став 13 од Законот за општата управна постапка (“Службен весник на Република Македонија“ бр. 124/2015), а согласно член 27, член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалба изјавена од изјавена од Друштвото за производство, трговија и услуги СА-СА ИНЖЕНЕРИНГ ДООЕЛ експорт-импорт Скопје, поднесена преку полномошник адвокат Миа Ношпал Чорак, против Јавното сообраќајно претпријатие Скопје, по предметот Барање за пристап до информации од јавен карактер, на 17.12.2024 година го донесе следното

**Р Е Ш Е Н И Е**

1.Жалбата изјавена од изјавена од Друштвото за производство, трговија и услуги СА-СА ИНЖЕНЕРИНГ ДООЕЛ експорт-импорт Скопје, поднесена преку полномошник адвокат Миа Ношпал Чорак, против Јавното сообраќајно претпријатие Скопје, заведена во Агенцијата под бр.243 на 11.12.2024 година, по предметот 08-243 Барање за пристап до информации од јавен карактер **СЕ УВАЖУВА**.

2. **СЕ ЗАДОЛЖУВА** Имателот на информации да му ја достави бараната информација на Барателот на начин и во форма наведени во Барањето.

3.Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

**О Б Р А З Л О Ж Е Н И Е**

## Друштвото за производство, трговија и услуги СА-СА ИНЖЕНЕРИНГ ДООЕЛ експорт-импорт Скопје, преку полномошник адвокат Миа Ношпал Чорак, како што е наведено во Жалбата на 04.07.2024 година, поднело Барање за пристап до информации од јавен карактер до Јавното сообраќајно претпријатие Скопје, со кое побарало по пошта, или преку е-маил, да изврши увид или да му се достави фотокопија од следната информација:

„Ве молам за детални информации за направените испораки кои произлегуваат од склучените Договори за јавна набавка по Оглас бр. 18305/23, за набавка на Пумпи за висок притисок за автобуси и минибуси, и тоа Договор за јавна набавка на ДЕЛ 1: IЅВ6.7Е5285В – спецификација бр.46 Ваш арх.бр. 08-1334/1 од 24.11.2023 година и Договор за јавна набавка на ДЕЛ 2: Пумпа за висок притисок за автобус тип LАZ A183D4 – спецификација бр.47.11, Ваш арх.бр. 08-1335/1 од 24.11.2023 година кој е склучен со Друштво за производство, промет и услуги АГРОИНДУСТРИЈА-АГИС ДООЕЛ увоз-извоз Скопје, ул. Никола Русински бб, лок 23, ЕМБС 5236720, застапувано од Одговорно лице Љубомир Ангеловски.

Ве молам за точни, прецизни и детални информации за тоа:

1. Колку вкупно нарачки се направени од Носителот на набавката во рамки на склучениот Договор?
2. Ве молам за достава на сите фактури и испратници за сите испорачани резервни делови, кои произлегуваат од склучените Договори.
3. Ве молам за точна информација за референтниот број кој се наоѓа на самите пумпи, во рамки на табличката за идентификација која е составен дел на секоја пумпа (name tag), за секоја испорачана пумпа. Доколку е возможно, Ве молам да ни биде доставена фотографија од табличката (name tag), за секоја испорачана пумпа во рамки на Договорите.
4. Бараме да ни биде овозможен увид во испорачаните резервни делови.“.

Постапувајќи по ова Барање, Имателот на информации на Барателот му доставил Решение бр.03-4/5-2 од 25.07.2024 година со кое Барањето на Барателот се одбива.

Незадоволен од наведеното Решение, Барателот на информации поднесе Жалба, заведена во архивата на Агенцијата под бр.08-243 на 16.09.2024 година.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата и донесе Решение бр.08-243 од 25.09.2024 година со кое истата ЈА УВАЖИ, оспореното Решение го поништи и предметот го врати на повторно постапување пред првостепениот орган.

Имателот на информации не достави известување до Агенцијата за спроведување на Решението на Агенцијата.

Барателот на информации на 24.10.2024 година до Агенцијата повторно достави Жалба заведена под бр.08-243 во која е наведено: „....имајќи предвид што имателот на информацијата – Јавно сообраќајно претпријатие Скопје, не постапи по Решението бр,08-243 од 25.09.2024 год. на Агенцијата за заштита на правото на слободен пристап до информации од јавен карактер, во рокот предвиден во истото и рокот определен со Законот за слободен пристап до информации од јавен карактер, ја поднесуваме оваа Жалба поради неспроведување – непостапување по Решението на Агенцијата...“.

Имателот на информации повторно не достави известување до Агенцијата за спроведување на Решението на Агенцијата.

Агенцијата за заштита на правото на слободен пристап до информациите од јавен карактер, постапувајќи согласно член 109 став 13 од ЗОУП и согласно одредбите од Законот за слободен пристап до информации од јавен карактер, ја разгледа **Жалбата** изјавена од Барателот на информацијата и останатите расположливи списи, истата **ја уважи, и го задолжи Имателот на информации на барателот да му ја достави бараната информација на начин и во форма наведено во Барањето, во рок од 15 дена од денот на доставување на Решението**, поради следното:

По разгледувањето на Жалбата и списите во врска со предметот, Агенцијата констатира дека Имателот на информации, повторно не постапил согласно укажувањата на Агенцијата по Решението бр.08-243 од 25.09.2024 година, односно на Барателот не му ги доставил бараните информации на начин и во форма наведени во Барањето.

Барателот на информации на 11.12.2024 година повторно поднесе Жалба до Агенцијата, трета по ред, заведена во архивата на Агенцијата под бр.08-243 во која меѓу другото наведува: “…ова е втор пат, во истиот предмет Имателот на информацијата да не постапува по задолжение од Решението донесено од Агенцијата за заштита на правото на слободен пристап до информации од јавен карактер, ... имајќи предвид што имателот на информацијата – Јавно сообраќајно претпријатие Скопје, не постапи по Решението бр,08-243 од 04.11.2024 год. на Агенцијата за заштита на правото на слободен пристап до информации од јавен карактер, во рокот предвиден во истото и рокот определен со Законот за слободен пристап до информации од јавен карактер, ја поднесуваме оваа Жалба поради неспроведување – непостапување по Решението на Агенцијата...“.

По разгледување на Жалбата, **Агенцијата** му укажува на Барателот дека постапувајќи по „втора Жалба поднесена против Јавното сообраќајно претпријатиеСкопје, Агенцијата на 04.11.2024 година донесе второ, мериторно Решение бр. 08-243, со кое **Жалбата ја уважи**, Решението на Имателот на информации го поништи **и го задолжи Имателот на информации да му ја достави бараната информација на Барателот на начин и во форма наведени во Барањето**.“

На овој начин Агенцијата постапила согласно член 109 став 11 од ЗОУП, односно кога второстепениот орган постапува по изјавена жалба против управен акт кој еднаш бил поништен и вратен на повторно решавање, постапувајќи по жалбата е должен самиот да го реши предметот.

Агенцијата за заштита на правото на слободен пристап до информациите од јавен карактер, останува на ставот дека во конкретниов случај, донесе мериторна, полноважна и конечна одлука со која го задолжува Имателот на информации да му ја достави бараната информација на Барателот на начин и во форма наведени во Барањето.

Имајќи го предвид фактот дека по донесување на мериторна одлука, согласно член 109 став 13 од ЗОУП Агенцијата ги исцрпила своите законски овластувања да постапува по поднесената жалба, т.е. со донесувањето на Решение со кое јасно и недвосмислено го задолжува Имателот да ја даде бараната информација, доколку Имателот не постапи по ова решение на Агенцијата, Барателот има право да поведе управен спор пред Управниот суд за непочитување на одлука на второстепен орган од страна на првостепениот орган во управната постапка.

Согласно погоре наведеното, Агенцијата за заштита на правото на слободен пристап до информациите од јавен карактер, повторно постапи по предметната Жалба бр. 08-243, примена и заведена во Агенцијата на 11.12.2024 година и одлучи како во диспозитивот на ова Решение, од погоре наведените причини.

Истовремено, Агенцијата му укажува на барателот/жалител дека, со поднесување нови жалби до Агенцијата против истиот имател на информации, неосновано ја обременува постапката по предметот Барање за пристап до информации од јавен карактер, пропуштајќи да поведе управен спор пред Управниот суд за непочитување на одлука на второстепен орган од страна на првостепениот орган во управната постапка.

Агенцијата за заштита на правото на слободен пристап до информациите од јавен карактер согласно член 30 став 1 алинеја 6 од Законот за слободен пристап до информации од јавен карактер има надлежност да води прекршочна постапка преку Прекршочна комисија која одлучува по прекршок во согласност со закон. Агенцијата нема други законски надлежности кои се однесуваат на спроведување на Решенијата кој го донесува.

Ова Решение е конечно во управната постапка и против него нема место за Жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

|  |  |
| --- | --- |
|  | **Директор,****Пламенка Бојчева** |